Jy staan op trou of oorweeg dit om jou troubeloftes te hernu, maar die standaard-beloftes is vir jou te onpersoonlik. Die probleem is, jy weet nie wáár om te begin nie . . . ons wys jou!
Dit is een van daardie oomblikke wat jy skielik en half onverwags ’n traan oor jou wang voel rol wanneer jy ’n ooggetuie is, én wanneer jy die bruid of bruidegom is . . . die oomblik wanneer die troubeloftes vir mekaar gesê word. Dit is een van die grootste beloftes wat jy ooit sal maak en in daardie oomblik doen jy dit voor God. Wow.
Wanneer jy vyf, tien, vyftien of selfs vyftig jaar getroud is, voel jy beslis heeltemal anders as die dag toe jy getroud is. Die realiteit van die huwelik het jou dalk hard getref of selfs onmeetbaar verras. Jy het jou maat beter leer ken, julle het saam ’n paar sakke sout opgeëet en skielik wéét jy wat jy wil sê (soveel beter as tóé). Julle kan al bogenoemde stappe volg, maar waar dit kom by die notas, kyk julle na jul verlede saam. Vra julself die volgende vrae:
Wat is jou maat vir jou? Dit bepaal jy deur sy karaktereienskappe. As hy byvoorbeeld standvastig is en jy altyd op hom kon vertrou, is hy jou rots of jou anker.